Document ID: 32013D0752

KOMISIJOS ĮGYVENDINIMO SPRENDIMAS
2013 m. gruodžio 11 d.
kuriuo iš dalies keičiamas Sprendimas 2006/771/EB dėl suderinto radijo spektro naudojimo mažojo nuotolio įrenginiuose ir panaikinamas Sprendimas 2005/928/EB
(pranešta dokumentu Nr. C(2013) 8776)
(Tekstas svarbus EEE)
(2013/752/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Komisijos sprendimu 2006/771/EB (2) suderinamos techninės sąlygos, kuriomis radijo spektras naudojamas įvairių rūšių mažojo nuotolio įrenginiams, įskaitant tokias taikymo sritis, kaip signalizacijos, vietinio ryšio įranga, durų atidarymo įranga, medicininiai implantai ir pažangiosios transporto sistemos. Mažojo nuotolio įrenginiai paprastai yra masinės prekybos ir (arba) nešiojamieji gaminiai, kuriuos lengva išsivežti į užsienį ir ten jais naudotis, todėl spektro prieigos sąlygų skirtumai trukdo laisvai tų įrenginių apyvartai, didina jų gamybos sąnaudas ir kelia žalingųjų trukdžių grėsmę kitoms radijo dažnių naudojimo sritims ir paslaugoms;
(2)
2012 m. kovo 14 d. Europos Parlamento ir Tarybos sprendime Nr. 243/2012/ES, kuriuo nustatoma daugiametė radijo spektro politikos programa (RSPP) (3), reikalaujama, kad valstybės narės, bendradarbiaudamos su Komisija, prireikus skatintų kolektyvinį ir pasidalijamąjį radijo spektro naudojimą ir taip siektų didesnio veiksmingumo ir lankstumo;
(3)
dėl vis didesnės mažojo nuotolio įrenginių svarbos ekonomikai ir spartaus technologijų bei visuomenės poreikių kitimo mažojo nuotolio įrenginiai gali būti pradedami taikyti vis naujose srityse. Dėl jų reikia reguliariai atnaujinti suderintas spektro naudojimo sąlygas;
(4)
2006 m. liepos 5 d. pagal Sprendimo Nr. 676/2002/EB 4 straipsnio 2 dalį Komisija Europos pašto ir telekomunikacijų administracijų konferencijai (CEPT) suteikė ilgalaikį įgaliojimą atnaujinti Sprendimo 2006/771/EB priedą atsižvelgiant į mažojo nuotolio įrenginių srities technologijų ir rinkos raidą;
(5)
Komisijos sprendimais 2008/432/EB (4), 2009/381/EB (5), 2010/368/ES (6) ir Komisijos įgyvendinimo sprendimu 2011/829/ES (7) suderintos techninės sąlygos, taikomos mažojo nuotolio įrenginiams pagal Sprendimą 2006/771/EB, jau iš dalies pakeistos, pakeičiant pastarojo sprendimo priedą;
(6)
vykdydama minėtą įgaliojimą, CEPT 2013 m. kovo mėn. pateikė ataskaitą (8) ir Komisiją informavo apie Sprendimo 2006/771/EB priede nurodytų „mažojo nuotolio įrenginio tipo“ ir „kitų naudojimo apribojimų“ kategorijų tyrimo, kurį prašyta atlikti, rezultatus ir patarė Komisijai tame priede iš dalies pakeisti tam tikrus techninius aspektus;
(7)
iš rezultatų, gautų vykdant įgaliojimą, matyti, kad norint naudoti mažojo nuotolio įrenginius, kuriais neišimtiniu pagrindu bendrai naudojamasi spektru, reikia, viena vertus, teisinio tikrumo dėl galimybės bendrai naudotis radijo spektru, o tai galima pasiekti nustačius nuspėjamas technines bendro naudojimosi suderintomis juostomis sąlygas, kuriomis užtikrinamas naudojimosi suderintomis juostomis patikimumas ir veiksmingumas. Kita vertus, norint naudoti šiuos mažojo nuotolio įrenginius reikia ir pakankamai lankstumo, kad būtų leidžiama juos naudoti įvairiose taikymo srityse ir taip gauti Sąjungoje kuo didžiausią naudą iš belaidžio ryšio inovacijų. Todėl būtina suderinti nustatytas technines naudojimosi sąlygas, siekiant išvengti žalingųjų trukdžių ir užtikrinti kuo daugiau lankstumo, kartu skatinant, kad dažnių juostomis mažojo nuotolio įrenginiais būtų naudojamasi patikimai ir efektyviai;
(8)
apribojus mažojo nuotolio įrenginių „tipo“ sąvoką ir suderinus mažojo nuotolio įrenginių kategorijas toks tikslas būtų pasiektas. Nustačius dviejų rūšių kategorijas, kiekvienoje jų būtų sukurta nuspėjama bendro naudojimosi aplinka visai mažojo nuotolio įrenginių grupei. Šiose kategorijose mažojo nuotolio įrenginiai grupuojami arba pagal panašius techninės prieigos prie spektro mechanizmus, arba pagal bendrus naudojimosi scenarijus, kurie nulemia numatomą diegimo tankį;
(9)
techniniame priede apibrėžtų kategorijų taikymo sritis naudotojams užtikrins nuspėjamumą kitų mažojo nuotolio įrenginių, kuriems leista neišimtiniu pagrindu bendrai naudotis ta pačia dažnių juosta, atžvilgiu. Pagal 1999 m. kovo 9 d. Europos Parlamento ir Tarybos direktyvą 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (9) (RRTGĮ direktyvą) tokiose kategorijose gamintojai turėtų užtikrinti, kad naudojant mažojo nuotolio įrenginius būtų veiksmingai išvengiama žalingųjų trukdžių kitiems mažojo nuotolio įrenginiams;
(10)
konkrečiose dažnių juostose, kurioms taikomas šis sprendimas, suderintos mažojo nuotolio įrenginių kategorijos ir techninių naudojimo sąlygų (dažnių juostos, perduodamosios galios ribos / lauko stiprio ribos / galios tankio ribos, papildomų parametrų ir kitų naudojimo apribojimų) deriniu nustatoma suderinta bendro naudojimosi tvarka, pagal kurią mažojo nuotolio įrenginiais galima bendrai naudotis spektru neišimtiniu pagrindu, kad ir koks būtų tokio naudojimo tikslas;
(11)
siekiant užtikrinti tokios bendro naudojimosi tvarkos teisinį tikrumą ir nuspėjamumą, mažojo nuotolio įrenginiais, kurie nepriklauso prie suderintos kategorijos arba kuriems taikomi mažiau griežti techniniai parametrai, suderintomis dažnių juostomis būtų leidžiama naudotis tik nepažeidžiant atitinkamos bendro naudojimosi tvarkos;
(12)
2011 m. liepos 6 d. Komisija pagal Sprendimo Nr. 676/2002/EB 4 straipsnio 2 dalį CEPT suteikė dar vieną įgaliojimą atlikti būtinus techninius tyrimus, kuriais remiantis būtų galima peržiūrėti 2005 m. gruodžio 20 d. Komisijos sprendimą 2005/928/EB dėl 169,4-169,8125 MHz dažnių juostos naudojimo suderinimo Bendrijoje (10), siekiant užtikrinti, kad suderintas dažnių intervalas būtų efektyviai naudojamas pagal to sprendimo 5 straipsnį;
(13)
vykdydama minėtą antrąjį įgaliojimą, CEPT 2012 m. birželio mėn. pateikė ataskaitą (11) ir Komisijai patarė esamas ir papildomas mažos galios / mažojo nuotolio įrenginių, veikiančių 169 MHz juostoje, suderinimo priemones įtraukti į rengiamą Sprendimo 2006/771/EB priedo pakeitimą siekiant užtikrinti geresnį suderintos dažnių juostos (169,4-169,8125 MHz) matomumą ir skaidrumą;
(14)
remiantis CEPT darbo rezultatais galima supaprastinti mažojo nuotolio įrenginių reglamentavimo sąlygas. Suderinus spektro prieigos sąlygas būtų pasiektas RSPP nustatytas tikslas skatinti spektro kolektyvinį naudojimą vidaus rinkoje tam tikrų rūšių mažojo nuotolio įrenginiais;
(15)
todėl turėtų būti atitinkamai iš dalies pakeistas Sprendimo 2006/771/EB priedas ir panaikintas Sprendimas 2005/928/EB;
(16)
šiame sprendime nustatytomis sąlygomis veikiantys įrenginiai turėtų atitikti ir RRTGĮ direktyvą, kad spektras būtų naudojamas efektyviai ir būtų išvengta žalingųjų trukdžių, o atitiktis galėtų būti įrodoma remiantis atitiktimi suderintų standartų reikalavimams arba atliekant alternatyvias atitikties vertinimo procedūras;
(17)
šiame sprendime numatytos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/771/EB 2 straipsnis papildomas šiuo punktu:
„3) mažojo nuotolio įrenginių kategorija- mažojo nuotolio įrenginių, kuriais spektru naudojamasi taikant panašius techninius spektro prieigos mechanizmus arba pagal bendrus naudojimo scenarijus, grupė.“
2 straipsnis
Sprendimo 2006/771/EB 3 straipsnis pakeičiamas taip:
„3 straipsnis
1. Valstybės narės, atsižvelgdamos į konkrečias sąlygas ir laikydamosi šio sprendimo priede nustatytų įgyvendinimo terminų, mažojo nuotolio įrenginių kategorijoms paskiria dažnių juostas ir suteikia galimybę jomis naudotis neišskirtiniu pagrindu, nekeliant trukdžių ir be apsaugos.
2. Nepaisant 1 dalies, valstybės narės gali prašyti pasinaudoti Sprendimo dėl radijo spektro 4 straipsnio 5 dalimi.
3. Šis sprendimas taikomas nepažeidžiant valstybių narių teisės leisti naudotis dažnių juostomis mažiau griežtomis sąlygomis arba naudotis prie suderintos kategorijos nepriklausančiais mažojo nuotolio įrenginiais, su sąlyga, kad taip nebus užkertamas kelias arba sumažinama galimybė naudojantis tos kategorijos mažojo nuotolio įrenginiais pasikliauti atitinkamu suderintų techninių ir veikimo sąlygų, kuriomis leidžiama tos pačios kategorijos mažojo nuotolio įrenginiais bendrai naudotis tam tikra spektro dalimi neišimtiniu pagrindu ir skirtingais tikslais, rinkiniu, kaip nustatyta šio sprendimo priede.“
3 straipsnis
Sprendimo 2006/771/EB priedas pakeičiamas šio sprendimo priedo tekstu.
4 straipsnis
Sprendimas 2005/928/EB panaikinamas.
5 straipsnis
Apie šio sprendimo įgyvendinimą valstybės narės Komisijai praneša iki 2014 m. rugsėjo 1 d.
6 straipsnis
Šis sprendimas skirtas valstybėms narėms.
Priimta Briuselyje 2013 m. gruodžio 11 d.

Labels: 7
12